Mathias Gidsel
Mathias Gidsel er en dansk håndboldspiller, der spiller for den tyske klub Füchse Berlin og for det danske landshold. Han har spillet 52 landskampe og scoret 264 mål for Danmark (pr. 29. april 2023). Med landsholdet har Mathias Gidsel vundet guld ved VM i både 2021 og 2023, sølv ved De Olympiske Lege i 2021 (udsat fra 2020 pga. coronapandemien) og bronze ved EM i 2022. Ved VM i 2023 blev han turneringens topscorer.
Mathias Gidsel begyndte at spille håndbold i Skjern Håndbold og skiftede i 2014 til GOG, hvor han i 2017 fik debut på klubbens førstehold. Efter en stærk sæson blev Mathias Gidsel i 2020 kåret til årets talent i den bedste række. Med GOG vandt han desuden det danske mesterskab i 2022, inden han samme år fortsatte karrieren i Füchse Berlin på en treårig kontrakt. Allerede i december 2022 blev kontrakten dog forlænget til 2028.
Matthias Gidsel har spillet flere kampe for både det danske ynglinge- og ungdomslandshold og vandt i 2017 bronze ved VM for U 19-landshold. Han debuterede på A-landsholdet i november 2020 og blev efterfølgende udtaget til VM i januar 2021. Her var den målfarlige højre back med til at vinde guldmedaljer for Danmark, ligesom han blev valgt til turneringens All Star-hold. Ved De Olympiske Lege i 2021, hvor Danmark fik sølv, blev han kåret til turneringens mest værdifulde spiller.
I oktober 2022 pådrog Mathias Gidsel sig en alvorlig knogle- og ledbåndsskade i venstre tommelfinger i en træningskamp mellem Danmark og Sverige. Det var længe uklart, om han ville blive spilleklar til VM i januar 2023, men den 11. december 2022 gjorde han comeback for sin klub.
Ved selve VM-slutrunden scorede Mathis Gidsel i alt 60 mål og blev dermed turneringens topscorer. Med sine mange mål – heraf 6 i finalen mod Frankrig – var han en væsentlig grund til, at Danmark genvandt VM. Han blev endvidere kåret til turneringens mest værdifulde spiller.
Mathias Gidsel blev i 2021 kåret til årets mandlige håndboldspiller og i 2022 til årets mandlige landsholdsspiller. I 2021 blev han endvidere kåret til Årets Fund i dansk idræt.